Emily Kristine Pedersen

Emily Kristine Pedersen (født 7. marts 1996) er en dansk golfspiller. Hun fik sit store internationale gennembrud i efteråret 2020, hvor hun vandt tre turneringer i træk og fire i alt på Ladies European Tour, og hun blev dermed samlet vinder af denne turnering. Hun blev samtidig den første danske golfspiller, der har vundet tre turneringer i træk.

Tidlig karriere 
Pedersen startede som golfspiller som 10-årig på baggrund af sin fars fødselsdagsgave, som var et medlemskab af Smørum Golfklub. Hun deltog i sin første pigeturnering i 2008 som 12-årig og kom allerede samme år på det danske juniorlandshold.

Det første store resultat blev opnået i juni 2010, hvor hun som 14-årig vandt Danmarksmesterskabet i hulspil for seniorer foran Daisy Nielsen efter omspil.

Pedersen har fremhævet kammeratskabet og den store konkurrence, blandt andet fra veninden Nanna Koerstz Madsen i Smørum Golfklub, som en stor motivationsfaktor for hendes tidlige succes.

Efterfølgende er Pedersens placering på DGU’s Junior Ranglisten for piger baseret på de turneringer, som hun deltog i junior-årene.

Amatørtiden 
Pedersen valgte den fire-årige gymnasiale Team Danmark linje på Falkonergårdens Gymnasium og HF-kursus på Frederiksberg og havde planer om at færdiggøre uddannelsen, før der for alvor satses på golfspillet. Men en kvalifikation til det øverste niveau for professionelle ved indgangen til 2015 ændrede en smule ved prioriteringen, således Pedersen satsede på både uddannelse og golf i det første halvår af 2015.

På den kombinerede damer/juniorpiger rangliste, der rangerer den danske amatørelite, som primært spiller turneringer i Danmark, viser nedenstående tabel Emily Kristine Pedersens placering gennem amatørkarrieren.

Efter 2013 sæsonen sluttede Pedersen på førstepladsen på den europæiske amatørrangliste, der er baseret på World Amateur Golf Ranking.

Danmarksturneringen for hold 
Pedersen debuterede på Smørum Golfklubs første dameseniorhold i 2009 som 13-åring og har spillet fast på holdet lige siden. Den første sæson spillede hun kun foursome med forskellige makkere, men fra 2010 spillede hun både single og foursome, og det var også dette år, hvor hun blev parret med sin senere faste makker Nanna Koerstz Madsen. Dette par har spillet 28 kampe sammen til og med 2014. De har vundet de 27 kampe og spillet 1 kamp uafgjort, hvilket betyder, at parret er ubesejret i Danmarksturneringen.

Med Pedersen og Nanna Koerstz Madsen på holdet har Smørum Golfklub vundet Danmarksmesterskabet i 2010, 2011, 2013 og 2014. I 2012 var Smørum Golfklub også i finalen, der efter et uafgjort resultat blev afgjort på omspil mellem Emily Kristine Pedersen og Nicole Brock Larsen. Nicole Brock Larsen vandt på det 4. omspilshul. 

Smørum Golfklub genvandt Danmarksmesterskabet i 2014 uden Pedersen på holdet i finaleweekenden. Pedersen var optaget af at spille Junior Ryder Cup.

Herunder er Emily Kristine Pedersens kampe i Danmarksturneringen for hold.

Turneringer 
Nedenstående skema oplister de turneringer, der tæller med på World Amateur Golf Ranking, dog undtaget professionelle turneringer.

Professionelle turneringer 
Pedersen kvalificerede sig både resultatmæssigt og gennem invitationer til at deltage i professionelle turneringer allerede fra 2011 som amatør.
Nedenstående skema oplister de professionelle turneringer, som Pedersen deltog i som amatør.

Kvalifikation til professionel 
På baggrund af sine flotte resultater, som amatør, i 2014 sæsonen var Emily Kristine Pedersen direkte kvalificeret til at kunne deltage i den endelige kvalifikationsrunde med henblik på optagelse på 2015 Ladies European Tour. Kvalifikationsturneringen foregik i perioden 17. – 21. december 2014 ved Samanah al Maaden Golf Club i Marokko.

Pedersen valgte at deltage i kvalifikationen som amatør, da reglerne foreskrev, at man kunne beholde sin status som amatør, såfremt man ikke opnåede kvalifikation til Ladies European Tour.

På den første turneringsdag spillede Pedersen på Samanah banen og gik runden i 2 slag over par i 74 slag. Dette rakte til en delt 54. plads ud af de 120 deltagende spillere, hvilket lige nøjagtig var på den rette side af cut-grænsen, der gik ved 60 spillere. Hun fulgte hæderligt op på andendagen på Al Maaden banen med 1 slag under par i 71 slag og samlet 1 over par. Dette rakte til en delt 27. plads, hvilket netop var indenfor de 30 bedste, der sikrede sig det fulde medlemskab af 2015 Ladies European Tour. På tredjedagen var det tilbage på Samanah banen og Emily Kristine Pedersen fik endnu engang forbedret sig og gik runden i 3 slag under par i 69 slag og samlet 2 slag under par, hvilket var en delt 12. plads. Fjerde og sidste dag før cuttet blev endnu en solid dag for Pedersen på Al Maaden. Hun spillede sig gennem runden og endte med 1 slag under bar i 71 slag. Dette sendte hende på 3 slag under par totalt og en delt 14. plads. Dermed var medlemskabet på 2015 Ladies European Tour sikret, og den sidste dag skulle kun vise, om hun kunne komme i top 30, hvilket ville give en bedre kategori for medlemskabet.

Sidste runde foregik på Samanah banen, hvor Pedersen leverede en runde 7 slag under par i 65 slag. Samlet blev det til 10 slag under par for turneringen. Dette resultat bragte hende helt op på en fjerdeplads, hvorfor hun kunne tildeles 2015 Ladies European Tour medlemskabet i kategori 8a, der betød fuldt medlemskab.

Professionel karriere 
Den 2. januar 2015 meddelte Pedersen, at hun blev professionel golfspiller. Beslutningen var ikke let, da hun kun var 18 år og stadig gik i gymnasiet. Men kvalifikationen til 2015 Ladies European Tour trak alligevel så meget, at beslutningen blev at blive professionel inden starten af 2015-sæsonen. Pedersen ville dog stadig gøre sit gymnasium færdigt, hvorfor hun udskød debuten til marts 2015.

I sin første sæson nåede hun to andenpladser, inden hun vandt Hero Women's Indian Open på Ladies European Tour, og med disse fine resultater blev hun udnævnt til 'Rookie of the Year'.

På den baggrund var de følgende sæsoner ret skuffende, men i 2020 skete der for alvor noget i Pedersens karriere. Efter en coronapause i turneringsforløbet nåede hun i omspil om sejren i Ladies Scottish Open, hvor hun dog måtte nøjes med en delt andenplads. Nogle uger senere vandt hun karrierens anden professionelle sejr, da hun med et forspring på fire slag vandt i Czech Open. I november lykkedes det hende at vinde tre turneringer i træk: Aramco Saudi Ladies International (efter playoff), Saudi Ladies Team International (med to slag) og Open de España Femenino (med fire slag). Allerede efter de to sejre i Saudi-Arabien havde hun sikret sig den samlede sejr på Ladies European Tour som den anden dansker siden Iben Tinning i 2005. Samtidig tangerede hun en rekord på kvindernes europatour ved at vinde tre turneringsejre i træk, som senest blev opnået af den franske spiller Marie-Laure de Lorenzi i 1989. I 2020-sæsonen havde hun suverænt højeste antal eagles og birdies på europatouren blandt alle deltagere. Efter sejren i Andalusien havde Emily Kristine Pedersen vundet samlet over 810.000 euro i karrieren.

Udmærkelser 
 Bella prisen 2012. Uddeles hvert år af Dansk Golf Union. Årets uddeling var motiveret med at Emily Kristine Pedersen havde vundet DGU´s juniorrangliste og hun blev nummer to på Titleist-ranglisten for damer.
 Den gyldne golfbold 2013. Uddeles hvert år af Nykredit og Sportsjournalisternes Golf Klub til den golfspiller, som har skabt det største danske resultat i det forgangne år.
 Nr. 4 i afstemningen om Årets Fund 2013. Uddeles af hvert år af Danmarks Idrætsforbund, Team Danmark og Politiken efter indstilling fra 28 specialforbund.
 Årets danske kvindelige golftalent 2014. Uddeles hvert år af Golf Klub Danmark til danske golftalenter, som det forgangne år har vist flotte resultater på golfbanen. Prisen blev delt med Nanna Koerstz Madsen.

Kilder

Eksterne henvisninger 
 
 Emily Kristine Pedersen s profil på World Amateur Golf Ranking
 Emily Kristine Pedersen s profil på Ladies European Tour

Golfspillere fra Danmark
Personer fra København
Deltagere for Danmark ved sommer-OL 2020